讀書
作者：薛仲庚
朝代：宋

paragraphs: 憂來驅我行，困來驅我睡。
文章堆案頭，時復一開視。
豈能皆通說，偶然聊適意。
駿馬驟平途，里程何足計。
萬象羅目前，忽爲塵所昧。
虎豹貴搜獵，狐兔從委棄。
五鼎雖共珍，聞名豈知味。
均此一卷書，今日與昨異。
求名無欲速，要當畢斯世。
古人不爲經，言動人偶記。
悲哉漢諸儒，白首闇文義。